Wit Kersfees | rooi rose Wit Kersfees | rooi rose
Waneer jy aan Kersfees dink, is die mooiste rooi weer op jou moet-hê lysie. Maar, dalk is dit tyd om iets anders te probeer ... soos wit. Deur Luzanne Moller. Hooffoto YAYA
Met wit wat nou hoogmode is, kan jy jou eie idee van 'n spierwit Kersfees by jou klerekas voeg. 'n Wit rokkie met pragtige skouer-detail of vleiende neklyn kan wondere verrig. Dra dit saam met bloedrooi lipstiffie of mooi rooi geverfde naels om steeds die Kersfees-gevoel te behou.
Speel met bykomstighede. Jy kan ekstra rooi by jou uitrusting voeg deur 'n palmhandsakkie, skoene of juwele in dieprooi by jou wit voorkoms te dra. Behou 'n balans deur seker te maak die bykomstighede wat jy kies, komplimenteer die wit goed.
As jy iemand is wat hou van 'n tikkie glans, kan jy as alternatief wit saam met silwer dra. Dink silwer blinkers, kralewerk of 'n assimetriese insetsel van dié sprankelende kleur. Probeer selfs 'n kop-tot-toon silwer voorkoms – jy sal beslis skitter vir Kersfees!